b'\n_START_ARTICLE_\nAprenentatge basat en projectes\n_START_PARAGRAPH_\nL\'aprenentatge basat en projectes\xc2\xa0(ABP o PBL,\xc2\xa0Project-based learning) \xc3\xa9s un m\xc3\xa8tode de treball globalitzador que pret\xc3\xa9n tornar el protagonisme a l\'alumnat, fent-lo responsable del seu propi aprenentatge. Treballant en projectes els nois i noies aprenen a pensar per ells i elles mateixes, a investigar i a aprendre dels seus errors i dels seus encerts. Aquesta metodologia d\xc3\xb3na l\'oportunitat als infants i als adolescents d\'escollir quins temes volen treballar i qu\xc3\xa8 els interessa i aix\xc3\xb2 fa que tot el que aprenen tingui un significat per a ells i elles._NEWLINE_El dia d\'avui, l\'ABP esdev\xc3\xa9 quelcom b\xc3\xa0sic i fonamental, ja que representa una estrat\xc3\xa8gia metodol\xc3\xb2gica integral i no pas un complement. Els professors i professores treballen amb grups que integren persones de cultura i de nivells d\'habilitats i aprenentatges molt diferents. L\'ABP assegura una gran motivaci\xc3\xb3 davant de cada aprenentatge. En canviar el paradigma cl\xc3\xa0ssic del proc\xc3\xa9s d\'aprenentatge per un aprenentatge sensible, es facilita que cada persona pugui aprendre, de manera inclusiva, contribuint a la construcci\xc3\xb3 social del coneixement. La neuroeducaci\xc3\xb3 confirma aquest proc\xc3\xa9s com a fonamental per aconseguir una societat futura m\xc3\xa9s cohesionada i amb pensament cient\xc3\xadfic.\n_START_SECTION_\nEls or\xc3\xadgens\n_START_PARAGRAPH_\nEl pedagog estatunidenc\xc2\xa0William Heard Kilpatrick\xc2\xa0(1871\xe2\x80\x931965) \xe2\x80\x94a la Universitat de Col\xc3\xbambia, Nova York\xe2\x80\x94 va posar en pr\xc3\xa0ctica les idees del fil\xc3\xb2sof i pedagog\xc2\xa0John Dewey\xc2\xa0(1859\xe2\x80\x931952), tamb\xc3\xa9 estatunidenc. El seu treball "Metodologia de projectes" (The Project Method, 1918) resumeix el conjunt de les seves experi\xc3\xa8ncies, un m\xc3\xa8tode aplicat a l\'agricultura que va generalitzar com a estrat\xc3\xa8gia educativa._NEWLINE_Si b\xc3\xa9, Kilpatrick fou qui va elaborar formalment el concepte, es poden seguir les pistes d\'algunes individualitats que el van antecedir; amb la qual cosa per comprendre l\'origen de l\'ABP \xc3\xa9s necessari remuntar-se anys enrere. Amb tot, es pot considerar que aquest model pedag\xc3\xb2gic va sorgir als EUA a la fi del segle XIX.\n_START_SECTION_\nDescripci\xc3\xb3 de la metodologia\n_START_PARAGRAPH_\nLa metodologia de l\'ABP consisteix en la realitzaci\xc3\xb3 d\'un\xc2\xa0projecte, normalment de certa envergadura i en grup, el qual permet donar resposta a un problema de la vida real. El desenvolupament del projecte comen\xc3\xa7a amb una pregunta generadora. Aquesta no ha de tenir una resposta simple basada en informaci\xc3\xb3, sin\xc3\xb3 que requereix l\'exercici del pensament cr\xc3\xadtic per a la seva resoluci\xc3\xb3. _NEWLINE_El projecte ajuda a modelar el pensament cr\xc3\xadtic i ofereix l\'andamiatge perqu\xc3\xa8 l\'estudiant aprengui a realitzar les tasques cognitives que caracteritzen el pensament cr\xc3\xadtic. Exemples de pensament cr\xc3\xadtic s\xc3\xb3n: jutjar entre alternatives, buscar el cam\xc3\xad m\xc3\xa9s eficient per realitzar una tasca, sospesar l\'evid\xc3\xa8ncia, revisar les idees originals, elaborar un pla o resumir els punts m\xc3\xa9s importants d\'un argument.\n_START_SECTION_\nAvantatges i beneficis de l\'ABP\n_START_PARAGRAPH_\nMitjan\xc3\xa7ant l\'ABP l\'alumnat guanya autonomia en el seu aprenentatge, ja que pot extreure les seves pr\xc3\xb2pies conclusions fent hip\xc3\xb2tesis i exercitant el m\xc3\xa8tode cient\xc3\xadfic. \xc3\x89s una forma de treballar molt motivadora , ja que afavoreix la investigaci\xc3\xb3 i l\'aprenentatge sobre temes pr\xc3\xa8viament pactats. Durant tot el proc\xc3\xa9s, tots els continguts treballats estan contextualitzats i tenen un significat, la qual cosa fa que els aprenentatges es retinguin amb m\xc3\xa9s facilitat . D\'aquesta manera, l\'alumnat, com a subjecte actiu, guanya confian\xc3\xa7a i la seva autoestima augmenta.\n_START_SECTION_\nEl paper del professorat\n_START_PARAGRAPH_\nL\'ABP representa un canvi respecte a l\'escola tradicional. En conseq\xc3\xbc\xc3\xa8ncia, el paper del professorat canvia. Una de les tasques principals del professorat que treballa a partir de projectes ser\xc3\xa0 la de guiar i generar situacions d\'aprenentatge. Aix\xc3\xad, els educadors i educadores acompanyants buscaran, en tot moment, la millor manera d\'estimular a l\'alumnat i de proporcionar la informaci\xc3\xb3 necess\xc3\xa0ria perqu\xc3\xa8 sigui aquest qui construeixi de forma aut\xc3\xb2noma el seu propi coneixement. A m\xc3\xa9s, el professorat ha d\'identificar els objectius d\'aprenentatge i les metes que es volen aconseguir. En aquesta manera de treballar se li d\xc3\xb3na molta import\xc3\xa0ncia al treball en equip i a la col\xc2\xb7laboraci\xc3\xb3, ja que \xc3\xa9s en aquestes situacions d\'aprenentatge on els nois i noies poden aprendre en grup._NEWLINE_L\'aprenentatge basat en projectes no pret\xc3\xa9n que l\'alumnat assoleixi de forma mec\xc3\xa0nica cap contingut, sin\xc3\xb3 que arribi a elaborar les seves pr\xc3\xb2pies conclusions sobre all\xc3\xb2 que l\'interessa. El paper del professorat \xc3\xa9s aleshores el de guiar a l\'alumnat i ajudar-lo a descobrir i desenrotllar les seves capacitats de pensament, cr\xc3\xadtica, reflexi\xc3\xb3, etc., unes compet\xc3\xa8ncies molt diferents a altres m\xc3\xa9s tradicionals com ara la memoritzaci\xc3\xb3.\n_START_SECTION_\nEstrat\xc3\xa8gies\n_START_PARAGRAPH_\nL\'aprenentatge basat en projectes \xc3\xa9s una pr\xc3\xa0ctica d\'aprenentatge en la qual l\'adquisici\xc3\xb3 de coneixements es situa en el mateix nivell que l\'adquisici\xc3\xb3 d\'habilitats i actituds._NEWLINE_L\'estrat\xc3\xa8gies de l\'aprenentatge basat en projectes comprenen totes les etapes i processos que utilitzen els alumnes per fer m\xc3\xa9s senzilla la recuperaci\xc3\xb3, emmagatzematge, \xc3\xbas i obtenci\xc3\xb3 d\'informaci\xc3\xb3 per aprendre un nou coneixement. Existeixen diverses estrat\xc3\xa8gies d\'aprenentatge, entre elles: d\'assaig, elaboraci\xc3\xb3 i organitzacionals per a tasques b\xc3\xa0siques i tasques complexes, a m\xc3\xa9s de les afectives i les de monitoreig de comprensi\xc3\xb3.\n_START_SECTION_\nCr\xc3\xadtiques\n_START_PARAGRAPH_\nUna preocupaci\xc3\xb3 habitual sobre l\'aprenentatge basat en projectes son les matem\xc3\xa0tiques, perqu\xc3\xa8 son basades en l\'habilitat a nivell elemental. Transformant el curr\xc3\xadculum en una s\xc3\xa8rie de projectes dif\xc3\xadcilment permet la necess\xc3\xa0ria pr\xc3\xa0ctica de certes habilitats matem\xc3\xa0tiques. Per exemple, la factoritzaci\xc3\xb3 d\'expressions quadr\xc3\xa0tiques en l\'\xc3\xa0lgebra elemental requereix pr\xc3\xa0ctica i repetici\xc3\xb3._NEWLINE_Una altra cr\xc3\xadtica habitual de l\'ABP \xc3\xa9s que els indicadors que s\'usen com a raons del seu \xc3\xa8xit no son mesurables usant m\xc3\xa8todes est\xc3\xa0ndard, sino que s\'usen m\xc3\xa8todes subjectius per assessorar els resultats. _NEWLINE_A l\'ABP hi ha tamb\xc3\xa9 una certa tendencia a la creaci\xc3\xb3 del producte final del projecte, que esdeve la l\xc3\xadnia dominant de les activitats de l\'aula. Quan aix\xc3\xb2 succeeix, el projecte por perdre continguts d\'alguns elements que s\'hi haurien d\'incloure i no ser efectiu en ajudar els estudiants a aprendre certs conceptes i habilitats. Per exemple, projectes que acaben en una exhibici\xc3\xb3 o poden posar massa \xc3\xa8mfasi en la part art\xc3\xadstica dedicada del proc\xc3\xa9s de preparaci\xc3\xb3 d\'aquesta, deixant de costat altres continguts acad\xc3\xa8mics que l\'alumne havia de treballar durant el periode.'